**Φύλλο Οδηγιών Χρήσης για τον ασθενή**

**ROSUBEN 5mg** επικαλυμμένα με λεπτό υμένιο δισκία

**ROSUBEN 10mg** επικαλυμμένα με λεπτό υμένιο δισκία

**ROSUBEN 20mg** επικαλυμμένα με λεπτό υμένιο δισκία

**ROSUBEN 40mg** επικαλυμμένα με λεπτό υμένιο δισκία

Ροσουβαστατίνη

**Διαβάστε προσεκτικά ολόκληρο το φύλλο οδηγιών χρήσης πριν αρχίσετε να παίρνετε αυτό το φάρμακο, διότι περιλαμβάνει σημαντικές πληροφορίες για σας**

* Φυλάξτε αυτό το φύλλο οδηγιών χρήσης. – Ίσως χρειαστεί να το διαβάσετε ξανά.
* Αν έχετε περαιτέρω απορίες, ρωτήστε τον γιατρό ή το φαρμακοποιό σας.
* **Η συνταγή για αυτό το φάρμακο χορηγήθηκε αποκλειστικά** **για σας.** Δεν πρέπει να δώσετε το φάρμακο σε άλλους. Μπορεί να τους προκαλέσει βλάβη ακόμα και όταν τα σημεία της ασθένειάς τους είναι ίδια με τα δικά σας.
* Εάν παρατηρήσετε κάποια ανεπιθύμητη ενέργεια, παρακαλείσθε να ενημερώσετε τον γιατρό ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Βλέπε παράγραφο 4.

**Τι περιέχει παρόν φύλλο οδηγιών:**

1. Τι είναι το ROSUBEN και ποια είναι η χρήση του

2. Τι πρέπει να γνωρίζετε πριν να πάρετε το ROSUBEN

3. Πώς να πάρετε το ROSUBEN

4. Πιθανές ανεπιθύμητες ενέργειες

5. Πώς να φυλάσσεται το ROSUBEN

6. Περιεχόμενο της συσκευασίας και λοιπές πληροφορίες

1. **Τι είναι το ROSUBEN και ποια είναι η χρήση του**

Το ROSUBEN ανήκει σε μια ομάδα φαρμάκων που ονομάζονται στατίνες.

**Η συνταγή για το ROSUBEN σας χορηγήθηκε επειδή:**

* Έχετε υψηλό επίπεδο χοληστερόλης. Αυτό σημαίνει ότι αντιμετωπίζετε κίνδυνο για καρδιακή προσβολή ή εγκεφαλικό. Το ROSUBEN χορηγείται σε ενήλικες, εφήβους και παιδιά 6 ετών ή μεγαλύτερα για την θεραπεία της υψηλής χοληστερόλης.
* Σας έχει συσταθεί να πάρετε στατίνη, επειδή η αλλαγή της δίαιτας σας και η περισσότερη φυσική άσκηση δεν ήταν επαρκείς για να διορθωθούν τα επίπεδα χοληστερόλης σας. Πρέπει να συνεχίσετε την υποχοληστερολαιμική δίαιτα και την άσκηση ενώ παίρνετε ROSUBEN.

 Ή

* Έχετε άλλους παράγοντες που αυξάνουν τον κίνδυνο να πάθετε καρδιακή προσβολή, εγκεφαλικό ή σχετικά προβλήματα υγείας.

Η καρδιακή προσβολή, το εγκεφαλικό και τα σχετικά προβλήματα υγείας μπορεί να προκληθούν από μία νόσο που καλείται αθηροσκλήρωση. Η αθηροσκλήρωση οφείλεται στην δημιουργία εναποθέσεων λίπους στις αρτηρίες.

**Γιατί είναι σημαντικό να συνεχίζετε να παίρνετε το ROSUBEN**

Το ROSUBEN χρησιμοποιείται για να διορθώνονται τα επίπεδα των λιπαρών ουσιών στο αίμα που ονομάζονται λιπίδια, από τις οποίες η πιο συνηθισμένη είναι η χοληστερόλη.

Στο αίμα παρατηρούνται διάφοροι τύποι χοληστερόλης – η «κακή» χοληστερόλη (LDL-C) και η «καλή» χοληστερόλη (HDL-C).

* Το ROSUBEN μπορεί να μειώσει την «κακή» χοληστερόλη και να αυξήσει την «καλή» χοληστερόλη.
* Ενεργεί βοηθώντας να ανασταλεί η παραγωγή της «κακής» χοληστερόλης από τον οργανισμό σας. Επίσης, βελτιώνει την ικανότητα του οργανισμού σας να την απομακρύνει από το αίμα σας.

Στους περισσότερους ανθρώπους η υψηλή χοληστερόλη δεν επηρεάζει τον τρόπο που αισθάνονται, επειδή αυτή δεν προκαλεί συμπτώματα. Ωστόσο, αν αυτή μείνει χωρίς θεραπεία, τα αποθέματα λιπαρών μπορεί να εναποτεθούν στα τοιχώματα των αιμοφόρων αγγείων σας, προκαλώντας τη στένωσή τους.

Μερικές φορές, αυτά τα στενωμένα αγγεία μπορεί να αποφραχθούν, με αποτέλεσμα να διακόπτεται η παροχή αίματος στην καρδιά ή στον εγκέφαλο, οδηγώντας σε καρδιακή προσβολή ή σε εγκεφαλικό. Χαμηλώνοντας τα επίπεδα της χοληστερόλης σας, μπορείτε να μειώσετε τον κίνδυνο καρδιακής προσβολής, εγκεφαλικού ή σχετικών προβλημάτων υγείας.

Είναι πολύ σημαντικό να **συνεχίζετε να παίρνετε το ROSUBEN**, ακόμη κι αν η χοληστερόλη σας φθάσει στο σωστό επίπεδο, επειδή **αυτό εμποδίζει** **τα επίπεδα της χοληστερόλης σας να αυξηθούν πάλι** και να δημιουργήσουν εναποθέσεις λίπους.Ωστόσο, πρέπει να σταματήσετε αν ο γιατρός σας πει να το κάνετε ή αν μείνετε έγκυος.

1. **Τι πρέπει να γνωρίζετε πριν να πάρετε το ROSUBEN**

**Μην πάρετε το ROSUBEN:**

* **Εάν είστε αλλεργικοί στη ροσουβαστατίνη**, σε οποιοδήποτε από τα άλλα συστατικά αυτού του φαρμακευτικού προϊόντος (αναφέρονται στην παράγραφο 6).
* **Εάν είστε έγκυος**, ή θηλάζετε. Αν μείνετε έγκυος, ενώ παίρνετε το ROSUBEN, **διακόψτε αμέσως να το παίρνετε και ενημερώστε τον γιατρό σας.** Οι γυναίκες πρέπει να αποφεύγουν να μείνουν έγκυοι ενώ παίρνουν ROSUBEN χρησιμοποιώντας κατάλληλη αντισύλληψη.
* **Εάν έχετε νόσο του ήπατος.**
* **Εάν έχετε σοβαρά νεφρικά προβλήματα.**
* **Εάν έχετε επαναλαμβανόμενες ή ανεξήγητες μυϊκές ενοχλήσεις ή πόνους.**
* **Εάν παίρνετε ένα φάρμακο που ονομάζεται κυκλοσπορίνη** (χρησιμοποιείται για παράδειγμα μετά από μεταμόσχευση οργάνων).

Αν οποιοδήποτε από τα ανωτέρω ισχύει για σας (ή είστε σε αμφιβολία), **παρακαλούμε πηγαίνετε πάλι να δείτε τον γιατρό σας.**

### Επιπλέον, μην παίρνετε ROSUBEN 40 mg (την υψηλότερη δόση):

* **Εάν έχετε νεφρικά προβλήματα μέτριας βαρύτητας** (αν έχετε αμφιβολία, παρακαλούμε ρωτείστε τον γιατρό σας).
* **Εάν ο θυρεοειδής αδένας σας** δεν λειτουργεί σωστά.
* **Εάν έχετε εμφανίσει επαναλαμβανόμενες ή ανεξήγητες μυϊκές ενοχλήσεις ή πόνους**, έχετε ατομικό ή οικογενειακό ιστορικό μυϊκών προβλημάτων ή προηγούμενο ιστορικό μυϊκών προβλημάτων, όταν πήρατε άλλα φάρμακα που μειώνουν την χοληστερόλη.
* **Εάν πίνετε τακτικά μεγάλες ποσότητες αλκοόλ.**
* **Εάν έχετε Ασιατική καταγωγή** (Ιάπωνας, Κινέζος, Φιλιππινέζος, Βιετναμέζος, Κορεάτης και Ινδός).
* **Εάν παίρνετε άλλα φάρμακα, που ονομάζονται φιβράτες** για να μειώσετε την χοληστερόλη σας.

Αν οποιοδήποτε από τα ανωτέρω ισχύει για σας (ή είστε σε αμφιβολία), **παρακαλούμε πηγαίνετε πάλι να δείτε τον γιατρό σας.**

**Προειδοποιήσεις και προφυλάξεις**

Απευθυνθείτε στον γιατρό ή τον φαρμακοποιό σας προτού πάρετε το ROSUBEN

**- Εάν έχετε προβλήματα με τα νεφρά σας.**

**- Εάν έχετε προβλήματα με το ήπαρ σας.**

- **Εάν έχετε εμφανίσει επαναλαμβανόμενες ή ανεξήγητες μυϊκές ενοχλήσεις ή πόνους**, έχετε ατομικό ή οικογενειακό ιστορικό μυϊκών προβλημάτων ή προηγούμενο ιστορικό μυϊκών προβλημάτων, όταν πήρατε άλλα φάρμακα που μειώνουν την χοληστερόλη. Ενημερώστε αμέσως τον γιατρό σας εάν έχετε ανεξήγητες μυϊκές ενοχλήσεις ή πόνους ειδικά εάν δεν αισθάνεστε καλά ή έχετε πυρετό.

**- Εάν πίνετε τακτικά μεγάλες ποσότητες αλκοόλ.**

- **Εάν ο θυρεοειδής αδένας** σας δεν λειτουργεί σωστά.

* **Εάν παίρνετε άλλα φάρμακα, που ονομάζονται φιβράτες**, για να μειώσετε την χοληστερόλη σας. Παρακαλείσθε να διαβάσετε αυτό το φύλλο οδηγιών προσεκτικά ακόμη και εάν έχετε πάρει άλλα φάρμακα για την υψηλή χοληστερόλη κατά το παρελθόν.
* **Εάν παίρνετε φάρμακα που χρησιμοποιούνται για τη θεραπεία της λοίμωξης από HIV** όπως ριτοναβίρη με λοπιναβίρη και/ή αταζαναβίρη, παρακαλείσθε να δείτε την παράγραφο «**Άλλα φάρμακα και ROSUBEN»**.
* **Εάν παίρνετε ή έχετε πάρει τις τελευταίες 7 μέρες ένα φάρμακο που ονομάζεται φουσιδικό οξύ (φάρμακο για τις βακτηριακές λοιμώξεις) από το στόματος ή ενέσιμο. Ο συνδυασμός ROSUBEN & φουσιδικού οξέως μπορεί να οδηγήσει σε σοβαρά μυϊκά προβλήματα (ραβδομυόλυση), παρακαλείσθε να δείτε την παράγραφο «Άλλα φάρμακα και** **ROSUBEN».**

- **Εάν είσθε άνω των 70 ετών** (επειδή ο γιατρός σας χρειάζεται να επιλέξει τη σωστή δόση έναρξης του ROSUBEN, ώστε να είναι κατάλληλη για σας).

- **Εάν έχετε σοβαρή αναπνευστική ανεπάρκεια.**

- **Εάν έχετε Ασιατική καταγωγή** – δηλαδή Ιάπωνας, Κινέζος, Φιλιππινέζος, Βιετναμέζος, Κορεάτης και Ινδός. Ο γιατρός σας χρειάζεται να επιλέξει τη σωστή δόση έναρξης του ROSUBEN, ώστε να είναι κατάλληλη για σας.

Αν οποιοδήποτε από τα ανωτέρω ισχύει για σας (ή δεν είστε σίγουρος):

* **Μην πάρετε το ROSUBEN 40 mg (την υψηλότερη δόση) και επικοινωνήστε με τον γιατρό ή τον φαρμακοποιό σας προτού ξεκινήστε να πάρετε ROSUBEN.**

Σε λίγους ανθρώπους οι στατίνες μπορεί να επηρεάσουν το ήπαρ. Αυτό εντοπίζεται με απλό έλεγχο, με τον οποίο εξετάζονται τα αυξημένα επίπεδα ηπατικών ενζύμων στο αίμα. Για τον λόγο αυτό ο γιατρός σας συνήθως εκτελεί αυτόν τον έλεγχο αίματος (εξέταση ηπατικής λειτουργίας) πριν και κατά τη διάρκεια της θεραπείας με το ROSUBEN.

Ενώ παίρνετε αυτό το φάρμακο, ο γιατρός σας θα σας παρακολουθεί στενά εάν έχετε διαβήτη ή είστε σε κίνδυνο να αναπτύξετε διαβήτη. Είναι πιθανό να είστε σε κίνδυνο να αναπτύξετε διαβήτη εάν έχετε υψηλά επίπεδα σακχάρων και λιπών στο αίμα σας, είστε υπέρβαροι και έχετε υψηλή αρτηριακή πίεση.

**Παιδιά και έφηβοι**

- **Εάν ο ασθενής είναι κάτω των 10 ετών:** το ROSUBEN δεν πρέπει να χορηγείται σε παιδιά μικρότερα από 10 ετών.

- **Εάν ο ασθενής είναι ηλικίας κάτω των 18 ετών:** Το δισκίο ROSUBEN 40 mg δεν είναι κατάλληλο για χρήση σε παιδιά και εφήβους ηλικίας κάτω των 18 ετών.

**Άλλα φάρμακα και ROSUBEN**

Ενημερώστε τον γιατρό ή τον φαρμακοποιό σας αν παίρνετε, έχετε πρόσφατα πάρει ή μπορεί να πάρετε άλλα φάρμακα.

Ενημερώστε τον γιατρό σας αν παίρνετε οποιοδήποτε από τα ακόλουθα φάρμακα: κυκλοσπορίνη (χρησιμοποιείται για παράδειγμα μετά την μεταμόσχευση οργάνων), βαρφαρίνη(ή οποιοδήποτε άλλο φάρμακο που χρησιμοποιείται για την αραίωση του αίματος), φιβράτες (όπως γεμφιβροζίλη, φενοφιβράτη) ή οποιοδήποτε άλλο φάρμακο που χρησιμοποιείται για τη μείωση της χοληστερόλης (όπως η εζετιμίμπη), φάρμακα για τη δυσπεψία (που χρησιμοποιούνται για να εξουδετερώνουν το οξύ στο στομάχι σας), ερυθρομυκίνη (ένα αντιβιοτικό), φουσιδικό οξύ (ένα αντιβιοτικό, παρακαλείσθε να δείτε παρακάτω & την παράγραφο «Προειδοποιήσεις και Προφυλάξεις») αντισυλληπτικό από του στόματος (το χάπι), θεραπεία ορμονικής υποκατάστασης ή ριτοναβίρη με λοπιναβίρη και/ή αταζαναβίρη (που χρησιμοποιούνται για τη θεραπεία της λοίμωξης από HIV –παρακαλείσθε να δείτε την παράγραφο «Προειδοποιήσεις και προφυλάξεις»). Οι δράσεις αυτών των φαρμάκων μπορούν να αλλάξουν από το ROSUBEN ή μπορεί να αλλάξουν την δράση του ROSUBEN.

Εάν πρέπει να πάρετε φουσιδικό οξύ από του στόματος για τη θεραπεία βακτηριακής λοίμωξης θα πρέπει να σταματήσετε προσωρινά την χρήση αυτού του φαρμάκου. Ο γιατρός σας θα σας ενημερώσει πότε είναι ασφαλές να ξαναπάρετε το ROSUBEN. Λαμβάνοντας ROSUBEN με φουσιδικό οξύ μπορεί σπάνια να οδηγήσει σε μυϊκή αδυναμία, ευαισθησία ή άλγος (ραβδομυόλυση). Δείτε περισσότερες πληροφορίες σχετικά με την ραβδομυόλυση στην παράγραφο 4.

**Το ROSUBEN με τροφή**

Μπορείτε να πάρετε το ROSUBEN με ή χωρίς φαγητό.

**Κύηση και θηλασμός**

**Μην παίρνετε το ROSUBEN** αν είστε έγκυος, ή αν θηλάζετε. Aν μείνετε έγκυος ενώ παίρνετε το ROSUBEN **διακόψτε αμέσως τη λήψη** και ενημερώστε τον γιατρό σας. Οι γυναίκες πρέπει να αποφεύγουν να μείνουν έγκυοι ενώ παίρνουν ROSUBEN χρησιμοποιώντας κατάλληλη αντισύλληψη.

Ρωτείστε τον γιατρό ή το φαρμακοποιό σας για συμβουλές πριν πάρετε οποιοδήποτε φάρμακο.

**Οδήγηση και χεριρισμός μηχανημάτων**

Τα περισσότερα άτομα μπορούν να οδηγούν αυτοκίνητο και να λειτουργούν μηχανήματα ενώ χρησιμοποιούν το ROSUBEN - δεν θα επηρεάσει την ικανότητά τους. Παρόλα αυτά κάποια άτομα αισθάνονται ζάλη κατά την θεραπεία με ROSUBEN. Εάν αισθανθείτε ζάλη, συμβουλευθείτε τον γιατρό σας πριν αποπειραθείτε να οδηγήσετε ή να χειριστείτε μηχανήματα.

Το ROSUBEN περιέχει λακτόζη.

Εάν σας έχει πει ο γιατρός σας ότι έχετε μία δυσανεξία σε κάποια σάκχαρα (λακτόζη ή σάκχαρο του γάλακτος), ενημερώστε τον γιατρό σας πριν πάρετε το ROSUBEN.

Για τον πλήρη κατάλογο των συστατικών παρακαλείσθε να δείτε την παράγραφο «**Περιεχόμενο της συσκευασίας και λοιπές πληροφορίες»**.

**3. Πώς να πάρετε το ROSUBEN**

Πάντα να παίρνετε το φάρμακο αυτό σύμφωνα με τις οδηγίες του γιατρού σας. Αν δεν είστε βέβαιος, ρωτείστε τον γιατρό ή τον φαρμακοποιό σας.

**Συνήθεις δόσεις σε ενήλικες**

**Εάν παίρνετε ROSUBEN για υψηλή χοληστερόλη:**

**Δόση έναρξης**

Η θεραπεία σας με το ROSUBEN πρέπει να αρχίσει με τη **δόση των 5** **mg ή των 10** **mg**, ακόμη κι αν προηγουμένως έχετε πάρει υψηλότερη δόση διαφορετικής στατίνης. Η επιλογή της δόσης έναρξης για σας εξαρτάται από:

* Το επίπεδο της χοληστερόλης σας.
* Το επίπεδο κινδύνου, που αντιμετωπίζετε, για καρδιακή προσβολή ή εγκεφαλικό
* Εάν έχετε κάποιον παράγοντα, που μπορεί να σας καταστήσει πιο ευαίσθητο σε πιθανές παρενέργειες.

Παρακαλούμε να εξετάσετε μαζί με τον γιατρό ή τον φαρμακοποιό σας ποια δόση έναρξης του ROSUBEN θα είναι πιο κατάλληλη για σας.

### Ο γιατρός σας μπορεί να αποφασίσει να σας δώσει την χαμηλότερη δόση (5 mg) εάν:

* **Είστε ασιατικής καταγωγής** (Ιάπωνας, Κινέζος, Φιλιππινέζος, Βιετναμέζος, Κορεάτης και Ινδός).
* Είστε ηλικίας **μεγαλύτερης των 70 ετών**.
* Έχετε νεφρικά προβλήματα μέτριας βαρύτητας.
* Είστε σε κίνδυνο για μυϊκές ενοχλήσεις και πόνους (μυοπάθεια).

### Αύξηση της δόσης και μέγιστη ημερήσια δόση

Ο γιατρός σας μπορεί να αποφασίσει να αυξήσει τη δόση σας. Αυτό γίνεται για να πάρετε την ποσότητα του ROSUBEN, που είναι σωστή για σας. Αν αρχίσατε με δόση 5 mg, ο γιατρός σας μπορεί να αποφασίσει να την διπλασιάσει σε 10 mg μετά σε 20 mg και μετά σε 40 mg αν χρειάζεται. Αν αρχίσατε με 10 mg, ο γιατρός σας μπορεί να αποφασίσει να την διπλασιάσει σε 20 mg και μετά σε 40 mg, αν χρειάζεται. Από την μια ρύθμιση δόσης στην άλλη πρέπει να αφήνεται διάστημα 4 εβδομάδων.

Η μέγιστη ημερήσια δόση του ROSUBEN είναι 40 mg. Είναι μόνο για ασθενείς με υψηλά επίπεδα χοληστερόλης και με υψηλό κίνδυνο για καρδιακή προσβολή ή εγκεφαλικό των οποίων τα επίπεδα χοληστερόλης δεν μειώνονται αρκετά με τη δόση των 20 mg.

**Εάν παίρνετε ROSUBEN για να μειώσετε τον κίνδυνο να πάθετε καρδιακή προσβολή, εγκεφαλικό ή σχετικά προβλήματα υγείας:**

Η συνιστώμενη δόση είναι 20 mg ημερησίως. Ωστόσο, ο γιατρός σας μπορεί να αποφασίσει να χρησιμοποιήσει χαμηλότερη δόση εάν έχετε κάποιον από τους παράγοντες που αναφέρονται παραπάνω.

**Χρήση σε παιδιά και εφήβους ηλικίας 10-17 ετών**

Το δοσολογικό εύρος για παιδιά και εφήβους ηλικίας 6-17 ετών είναι 5 έως 20 mg μια φορά ημερησίως. Η συνήθης δόση έναρξης είναι 5 έως 20 mg μια φορά ημερησίως & ο γιατρός σας μπορεί να αυξήσει σταδιακά τη δόση σας για να βρει τη σωστή ποσότητα του ROSUBEN για σας. Η μέγιστη ημερήσια δόση του ROSUBEN είναι 10 ή 20 mg για παιδιά ηλικίας 6 με 17 ετών ανάλογα με την υποκείμενη πάθηση που αντιμετωπίζεται. Πάρτε τη δόση σας μία φορά την ημέρα. Το δισκίο ROSUBEN **40 mg** **δεν** πρέπει να χρησιμοποιείται από παιδιά.

**Λήψη των δισκίων σας**

Να καταπίνετε κάθε δισκίο ολόκληρο, πίνοντας νερό.

**Το ROSUBEN λαμβάνεται μια φορά ημερησίως**. Μπορείτε να πάρετε το ROSUBEN οποιαδήποτε ώρα της ημέρας. Προσπαθήστε να παίρνετε το δισκίο σας την ίδια ώρα κάθε ημέρα για να σας βοηθήσει να το θυμηθείτε.

**Τακτικές εξετάσεις χοληστερόλης**

Είναι σημαντικό να επιστρέψετε στο γιατρό σας για τακτικές εξετάσεις της χοληστερόλης σας, για να βεβαιωθείτε ότι η χοληστερόλη σας έχει φθάσει και παραμένει στο σωστό επίπεδο.

Ο γιατρός σας μπορεί να αποφασίσει να αυξήσει τη δόση σας μέχρι να παίρνετε την ποσότητα του ROSUBEN, που είναι σωστή για σας.

**Εάν πάρετε περισσότερο ROSUBEN, από ό,τι θα έπρεπε**

Επικοινωνήστε με τον γιατρό σας ή το πλησιέστερο νοσοκομείο για οδηγίες.

Αν εισαχθείτε σε νοσοκομείο ή λάβετε αγωγή για άλλη νόσο, ενημερώστε το ιατρικό προσωπικό ότι παίρνετε το ROSUBEN.

**Εάν ξεχάσετε να πάρετε μια δόση ROSUBEN**

Μην ανησυχείτε, απλά πάρετε την επόμενη προγραμματισμένη δόση σας στη σωστή ώρα. Μην πάρετε διπλάσια δόση για να αναπληρώσετε τη δόση που ξεχάσατε.

**Εάν σταματήσετε να παίρνετε ROSUBEN**

Μιλήστε με τον γιατρό σας αν θέλετε να σταματήσετε να παίρνετε ROSUBEN. Τα επίπεδα χοληστερόλης μπορούν να αυξηθούν ξανά εάν σταματήσετε να παίρνετε ROSUBEN.

Εάν έχετε περισσότερες ερωτήσεις σχετικά με τη χρήση αυτού του φαρμάκου, ρωτήστε τον γιατρό, ή τον φαρμακοποιό σας.

**4. Πιθανές ανεπιθύμητες ενέργειες**

Όπως όλα τα φάρμακα, έτσι και αυτό το φάρμακο μπορεί να προκαλέσει ανεπιθύμητες ενέργειες, παρόλα αυτά δεν τις αντιμετωπίζουν όλοι.

Είναι σημαντικό να γνωρίζετε ποιες μπορεί να είναι αυτές οι ανεπιθύμητες ενέργειες. Είναι συνήθως ήπιες και εξαφανίζονται μετά από μικρό χρονικό διάστημα.

**Σταματήστε να παίρνετε ROSUBEN και ζητείστε αμέσως ιατρική βοήθεια** εάν έχετε οποιαδήποτε από τις ακόλουθες αλλεργικές αντιδράσεις:

* Δυσκολία στην αναπνοή, μαζί με ή χωρίς πρήξιμο στο πρόσωπο, χείλη, γλώσσα και / ή στο λάρυγγα.
* Πρήξιμο στο πρόσωπο, χείλη, γλώσσα και / ή στον λάρυγγα, που μπορεί να προκαλεί δυσκολία στην κατάποση.
* Σοβαρός κνησμός στο δέρμα (με προεξέχουσες δερματικές αλλοιώσεις).

**Επίσης σταματήστε να παίρνετε ROSUBEN και ενημερώστε τον γιατρό σας αμέσως εάν έχετε ασυνήθεις ενοχλήσεις ή πόνους** στους μύες που συνεχίζονται για περισσότερο από ότι περιμένετε. Τα μυϊκά συμπτώματα είναι πιο συχνά σε παιδιά και εφήβους από ό,τι σε ενήλικες. Όπως και με τις άλλες στατίνες, ένας πολύ μικρός αριθμός ατόμων έχει αντιμετωπίσει δυσάρεστες επιδράσεις στους μύες και σπάνια αυτές προχώρησαν να γίνουν μία δυνητικά επικίνδυνη για τη ζωή βλάβη στους μύες που είναι γνωστή ως *ραβδομυόλυση*.

**Συνήθεις πιθανές ανεπιθύμητες ενέργειες (αυτές μπορεί να εκδηλωθούν ανάμεσα στους 1 προς 10 και 1 προς 100 ασθενείς):**

- Πονοκέφαλος

- Πόνος στομάχου

- Δυσκοιλιότητα

- Αίσθημα ασθένειας

- Μυϊκός πόνος

- Αίσθημα αδυναμίας

* Ζάλη
* Αύξηση στην ποσότητα πρωτεΐνης στα ούρα – αυτή συνήθως επιστρέφει στο φυσιολογικό από μόνη της χωρίς να χρειάζεται να σταματήσει η λήψη των δισκίων του ROSUBEN (μόνο για το ROSUBEN 40 mg)
* Διαβήτης. Αυτό είναι πιο πιθανό εάν έχετε υψηλά επίπεδα σακχάρων και λιπών στο αίμα σας, είστε υπέρβαροι και έχετε υψηλή αρτηριακή πίεση. Ο γιατρός σας θα σας παρακολουθεί ενώ παίρνετε αυτό το φάρμακο.

**Ασυνήθεις πιθανές ανεπιθύμητες ενέργειες (αυτές μπορεί να εκδηλωθούν ανάμεσα στους 1 προς 100 και 1 προς 1000 ασθενείς):**

- Δερματικό εξάνθημα, κνησμός ή άλλες δερματικές αντιδράσεις

- Αύξηση στην ποσότητα των πρωτεΐνης στα ούρα – αυτή συνήθως επιστρέφει στο φυσιολογικό από μόνη της χωρίς να χρειάζεται να σταματήσει η λήψη των δισκίων του ROSUBEN (μόνο για το ROSUBEN 5 mg, 10 mg και 20 mg)

**Σπάνιες πιθανές ανεπιθύμητες ενέργειες (αυτές μπορεί να εκδηλωθούν ανάμεσα στους 1 προς 1000 και 1 προς 10.000 ασθενείς):**

- Σοβαρή αλλεργική αντίδραση – τα σημεία περιλαμβάνουν οίδημα στο πρόσωπο, τα χείλη, τη γλώσσα και/ή τον λάρυγγα, δυσκολία στην κατάποση και την αναπνοή, σοβαρό κνησμό στο δέρμα (με προεξέχουσες δερματικές αλλοιώσεις). **Αν νομίζετε ότι εκδηλώνετε μια αλλεργική αντίδραση, τότε πρέπει αμέσως να διακόψετε τη λήψη του ROSUBEN** και να αναζητήσετε ιατρική βοήθεια.

* Μυϊκή βλάβη σε ενήλικες –ως προφύλαξη, **σταματήστε να παίρνετε ROSUBEN και ειδοποιείστε τον γιατρό σας αμέσως αν έχετε οποιεσδήποτε ασυνήθεις ενοχλήσεις ή πόνους** στους μύες σας που παραμένουν για μεγαλύτερο διάστημα από εκείνο, που θα αναμένατε.
* Σοβαρός πόνος στο στομάχι (φλεγμονή στο πάγκρεας)

- Αύξηση των ηπατικών ενζύμων στο αίμα

Πολύ σπάνιες πιθανές ανεπιθύμητες ενέργειες (αυτές μπορεί να εκδηλωθούν σε λιγότερους από 1 προς 10.000 ασθενείς):

* Ίκτερος (κιτρίνισμα του δέρματος και των οφθαλμών)
* Ηπατίτιδα (φλεγμονή στο ήπαρ).
* Ίχνη αίματος στα ούρα σας
* Βλάβη στα νεύρα των ποδιών και των χεριών σας (όπως μούδιασμα)
* Πόνος στις αρθρώσεις
* Απώλεια μνήμης και
* Διόγκωση μαστού στους άνδρες (γυναικομαστία)

**Ανεπιθύμητες ενέργειες άγνωστης συχνότητας μπορεί να περιλαμβάνουν:**

* Διάρροια (χαλαρά κόπρανα)
* Σύνδρομο Stevens-Johnson (σοβαρή φλυκταινώδης κατάσταση του δέρματος, στόματος και γεννητικών οργάνων)
* Βήχας
* Λαχάνιασμα
* Οίδημα (πρήξιμο)
* Διαταραχές του ύπνου, συμπεριλαμβανομένων αϋπνίας και εφιαλτών
* Σεξουαλικές δυσκολίες
* Κατάθλιψη
* Αναπνευστικά προβλήματα, συμπεριλαμβανομένων επίμονου βήχα και/ή λαχάνιασμα ή πυρετό
* Κάκωση τένοντα και
* Μυϊκή αδυναμία που είναι συνεχής

**Αναφορά ανεπιθύμητων ενεργειών:**

Εάν παρατηρήσετε κάποια ανεπιθύμητη ενέργεια, ενημερώστε τον γιατρό, ή τον φαρμακοποιό σας. Αυτό ισχύει και για κάθε πιθανή ανεπιθύμητη ενέργεια που δεν αναφέρεται στο παρόν φύλλο οδηγιών χρήσης. Μπορείτε επίσης να αναφέρετε ανεπιθύμητες ενέργειες απευθείας, στον Εθνικό Οργανισμό Φαρμάκων, Μεσογείων 284, GR -15562 Χολαργός, Αθήνα, Τηλ: + 30 21 32040380/337, Φαξ: + 30 21 06549585. Ιστότοπος: http://www.eof.gr. Μέσω της αναφοράς ανεπιθύμητων ενεργειών μπορείτε να βοηθήσετε στη συλλογή περισσότερων πληροφοριών σχετικά με την ασφάλεια του παρόντος φαρμάκου.

**5. Πώς να φυλάσσεται το ROSUBEN**

- Αυτό το φαρμακευτικό προϊόν δεν απαιτεί ιδιαίτερες συνθήκες θερμοκρασίας για τη φύλαξη. Φυλάσσεται στην αρχική συσκευασία για να προστατεύεται από το φως.

- Το φάρμακο αυτό πρέπει να φυλάσσεται σε μέρη που δεν το βλέπουν και δεν το φθάνουν τα παιδιά.

- Να μην χρησιμοποιείτε αυτό το φάρμακο μετά την ημερομηνία λήξης, που αναφέρεται στο κουτί και στην κυψέλη μετά το “ΛΗΞΗ”. Η ημερομηνία λήξης αναφέρεται στην τελευταία μέρα του μήνα.

- Να μην χρησιμοποιείτε αυτό το φάρμακο αν παρατηρήσετε κάποιο εμφανές σημάδι αλλοίωσης.

- Μην πετάτε φάρμακα στο νερό της αποχέτευσης ή στα σκουπίδια. Ρωτήστε τον φαρμακοποιό σας για το πώς να πετάξετε τα φάρμακα που δεν χρησιμοποιείτε πια. Αυτά τα μέτρα θα βοηθήσουν στην προστασία του περιβάλλοντος.

**6. Περιεχόμενο της συσκευασίας και λοιπές πληροφορίες**

**Τι περιέχει το ROSUBEN:**

Η δραστική ουσία του ROSUBEN είναι η ροσουβαστατίνη. Τα ROSUBEN επικαλυμμένα με λεπτό υμένιο δισκία περιέχουν rosuvastatin calcium ισοδύναμη με 5 mg, 10 mg, 20 mg ή 40 mg ροσουβαστατίνης.

Τα άλλα συστατικά είναι: microcrystalline cellulose type 102, lactose monohydrate, crospovidone type A, magnesium stearate.

Η επικάλυψη του δισκίου περιέχει:

lactose monohydrate, hypromellose (E464), titanium dioxide (E171), triacetin (E1518), quinoline yellow aluminium lake (E104)

**Ποια είναι η εμφάνιση του ROSUBEN και περιεχόμενα της συσκευασίας**

Το ROSUBEN συσκευάζεται σε blisters strips που περιέχουν 28 δισκία. Μπορεί να μην διατίθενται όλες οι συσκευασίες.

Το ROSUBEN διατίθεται σε δισκία με τέσσερις περιεκτικότητες:

ROSUBEN 5 mg επικαλυμμένα με λεπτό υμένιο δισκία: Στρογγυλά, αμφίκυρτα, υποκίτρινα δισκία, χαραγμένα με το «5» στη μία πλευρά και με το «15» στην άλλη πλευρά.

ROSUBEN 10 mg επικαλυμμένα με λεπτό υμένιο δισκία: Στρογγυλά, αμφίκυρτα, υποκίτρινα δισκία, χαραγμένα με το «10» στη μία πλευρά και με το «15» στην άλλη πλευρά.

ROSUBEN 20 mg επικαλυμμένα με λεπτό υμένιο δισκία: Στρογγυλά, αμφίκυρτα, υποκίτρινα δισκία, χαραγμένα με το «20» στη μία πλευρά και με το «15» στην άλλη πλευρά.

ROSUBEN 40 mg επικαλυμμένα με λεπτό υμένιο δισκία: Στρογγυλά, αμφίκυρτα, υποκίτρινα δισκία, χαραγμένα με το «40» στη μία πλευρά και με το «15» στην άλλη πλευρά.

### Κάτοχος αδείας κυκλοφορίας

BENNETT ΦΑΡΜΑΚΕΥΤΙΚΗ A.E.

Αγ. Κυριακής 20,

145 61 Κηφισιά Αττική

Τηλ.: 210 64 54 630

Fax: 210 62 02 305

e-mail: bennett@bennett.gr

### Παραγωγός

Zakład Farmaceutyczny Adamed Pharma S.A.

ul. Szkolna 33 95-054 Ksawerów

Poland

Παρασκευαστές υπεύθυνοι για την απελευθέρωση παρτίδας είναι:

Pabianickie Zakłady Farmaceutyczne Polfa S.A.

ul. Marszałka J. Piłsudskiego 5, 95-200 Pabianice

Poland

Factory Bennett Pharmaceuticals S.A.

Αιγαίου 26,

Θέση Καρελά, Κορωπί Αττική, 19400

Ελλάδα

**Το παρόν φύλλο οδηγιών χρήσεως εγκρίθηκε για τελευταία φορά στις {ημερομηνία}**